SAUK-verbod: ‘Sensorskap sal nooit ophou nie’ | Maroela Media
Sizwe Pamla, woordvoerder van Cosatu, het gesê die SAUK moet dringend sy besluit heroorweeg. “Ons doen ŉ beroep op die raad van die SAUK om sy besluit te heroorweeg en die openbare uitsaaier toe te laat om die Suid-Afrikaanse storie te vertel sonder om gesensor te word. Hoewel die federasie die gewelddadige betogings veroordeel en wil hê dat die oortreders wat hierdie anargie en vandalisme veroorsaak tronk toe gestuur moet word, wil ons nie hê dat die sterilisering van die nuus die werklikheid moet wegsteek nie,” het hy gesê.
Pamla het gesê dit is nie deel van die SAUK se mandaat om die uitdagings wat die land in die gesig staar te verbloem en hulself te verhoed om mense se woede, waaronder strafregtelike optrede, te ontmasker nie.
Maroela Media het vroeër berig die SAUK het aangekondig sy televisiekanale sal onmiddellik ophou om beeldmateriaal uit te saai van die vernietiging van eiendom tydens betogings. Volgens die uitsaaier sal mediadekking van geweld ander gemeenskappe aanmoedig om dieselfde te doen. Die uitsaaier het ŉ beroep op ander media-instellings gedoen om die SAUK se voorbeeld te volg.
Pamla het bygevoeg indien die sensorskap van nuus eers begin, sal dit nooit ophou nie. “Ons het al voorheen gesien, wanneer sensorskap eers begin, hou dit nooit op nie. Diegene wat aan die stuur is om oor sensorskap te besluit, ontwikkel ŉ bodemlose put van sensitiwiteit en vind net nóg meer bedrywighede wat nie op die televisie getoon moet word nie. Die stryd teen apartheid was ook teen sensorskap. Die sterilisering van nuus en hierdie besluit van die SAUK mag eenvoudig nie toegelaat word nie.”
Hy het gesê dat Suid-Afrikaners toegang tot alle inligting moet kry, waaronder negatiewe stories, sodat hulle as landsburgers bemagtig kan word.
Noem dit wat julle wil!!! Net ‘n manier om die werklike stand van sake weg te steek sodat hulle nie stemme verloor nie. Ons weet wat die waarheid !
Die boek ‘Die Keiser’ kom in my gedagtes op.
Nogal so voor die verkiesing. Die SAUK-baas het ook ‘n 2e asem geskep. Kyk nou!
Dis hoe die kommunis te werk gaan. Die dag as daar anargie uitbreek, sal die wereld nie eers daarvan weet nie.
Vir die blankes wat gedink het ons sal hulp van die buiteland kry, laat hierdie nou julle oe oopmaak om te sien wat die agenda van ons regering is
die SABC behoort aan die Staat en die Staat word beheer deur die ANC. COSATU is in alliansie met die ANC, maar protesteer teen hierdie besluit. ek verstaan dit nie.